

Številka: 0132-37/2025/3

Ljubljana, 19. avgust 2025

**ZAPISNIK**

39. redne seje Sveta za radiodifuzijo (v nadaljevanju: Svet), ki je bila v četrtek, 3. julija 2025,

ob 16.30 uri v veliki sejni sobi na sedežu Sveta, Stegne 7 v Ljubljani

Prisotni člani Sveta:

dr. Jurij Franc Tasič – predsednik,

Gorazd Škrabar – namestnik predsednika (oddaljeno),

Jernej Markič,

Rok Felicijan Pristovšek,

Igor Vovk,

Matevž Vrhovšek (oddaljeno).

Prisotni iz vabljenih organov:

Andrej Ciglič (AKOS),

Tomaž Gorjanc (AKOS),

Igor Funa (AKOS),

Boštjan Fabjan (AKOS),

Mateja Grmek – sekretarka Sveta (AKOS),

dr. Blaž Mazi (Ministrstvo za kulturo).

Ostali prisotni: Predstavnikov zainteresirane javnosti na seji ni bilo, niti na sejo ni nihče prijavil udeležbe.

Seja se je pričela ob 16.30 uri ob navzočnosti šestih članov Sveta.

Sejo je vodil predsednik Sveta dr. Jurij Franc Tasič, ki je uvodoma ugotovil, da je Svet ob prisotnosti šestih članov sklepčen.

**K točki 1.: Določitev dnevnega reda 39. redne seje Sveta – predlog v sprejem**

Sejo je sklical predsednik Sveta, ki je s sklicem predlagal dnevni red. Na seji je bila nato predlagana sprememba vrstnega reda seje tako, da se 5. točko prestavi na 2. točko, ostale točke pa nato sledijo 2. točki v enakem zaporedju kot v sklicanem dnevnem redu seje. Predsednik je glede navedenega dal na glasovanje naslednji sklep:

**Sklep 1:**

**Svet sprejme predlagani dnevni red 39. redne seje Sveta za radiodifuzijo s spremenjenim vrstnim redom:**

1. **Določitev dnevnega reda 39. redne seje Sveta – predlog v sprejem;**
2. **Predlog pogojev in meril za izbiro ponudb na javnem razpisu za dodelitev radijskih frekvenc za analogno zvokovno radiodifuzijo – splošni 2025/1 – seznanitev z odločitvijo Ministrstva za kulturo;**
3. **Potrditev zapisnika 38. redne seje Sveta – predlog v sprejem;**
4. **Prejeta vloga izdajatelja radijskega programa Radio 1 Koroška; ENA KOR, družbe Toti Radio d.o.o., za prenos dovoljenja za izvajanje radijske dejavnosti – v predhodno mnenje;**
5. **Pobuda družbe Radio Capris v zvezi s cenami zakupa kapacitet v MUX R4 – obravnava;**
6. **Seznam pomembnejših dogodkov za televizijski prenos – obravnava;**
7. **Razno.**

Sklep je bil sprejet soglasno s 6 glasovi članov Sveta ZA in 0 glasovi proti. 0 članov se je glasovanja vzdržalo.

**K točki 2.: Predlog pogojev in meril za izbiro ponudb na javnem razpisu za dodelitev radijskih frekvenc za analogno zvokovno radiodifuzijo – splošni 2025/1 – seznanitev z odločitvijo Ministrstva za kulturo**

Tomaž Gorjanc je uvodoma povedal, da je Ministrstvo za kulturo dalo soglasje predlogom in merilom. Pri tej točki so člani na kratko razpravljali o celotnem postopku sprejemanja pogojev in meril v predmetni zadevi ter o odločitvi Ministrstva za kulturo v predmetni zadevi. Markič in nekateri člani so menili, da ministrstvo ni podalo soglasja, temveč mnenje. Član Pristovšek je dejal, da AKOS ni vezano na mnenje Sveta.

*Ob 16.42 uri se je seji pridružil predstavnik Ministrstva za kulturo, dr. Blaž Mazi.*

**Sklep 2:**

*Pri tej točki dnevnega reda sklep ni bil predlagan.*

**K točki 3.: Potrditev zapisnika 38. redne seje Sveta – predlog v sprejem**

Predsednik Sveta za radiodifuzijo je prisotne člane Sveta povabil k morebitnim pripombam na predloženo besedilo zapisnika. Posebne razprave k točki in pripomb na besedilo zapisnika ni bilo.

Predsednik Sveta je predlagal sprejetje naslednjega sklepa:

**Sklep 3:**

**Potrdi se zapisnik 38. redne seje Sveta za** **radiodifuzijo v predloženem besedilu.**

Sklep je bil sprejet soglasno s 6 glasovi članov Sveta ZA in 0 glasovi proti. 0 članov se je glasovanja vzdržalo.

**K 4. točki: Prejeta vloga izdajatelja radijskega programa Radio 1 Koroška; ENA KOR, družbe Toti Radio d.o.o., za prenos dovoljenja za izvajanje radijske dejavnosti – v predhodno mnenje**

V zvezi s to točko je potekala krajša razprava. Na razpravi je bilo izpostavljeno, da je Radio PRO 1 d.o.o. eden večjih radijskih izdajateljev, ki je že del mreže in da se zdaj prenaša še Toti radio. Svet izpostavi, da je postopek koncentracije v pristojnosti Ministrstva za kulturo. Po krajši razpravi je predsednik Sveta predlagal sprejetje naslednjega sklepa:

**Sklep 4:**

**Svet za radiodifuzijo daje Agenciji za komunikacijska omrežja in storitve Republike Slovenije pozitivno predhodno mnenje k prenosu dovoljenja za izvajanje radijske dejavnosti za radijski program Radio 1 Koroška; ENA KOR, imetnika dovoljenja za izvajanje radijske dejavnosti družbe Toti Radio d.o.o., Glavni trg 2, 2000 Maribor, matična številka 5822041000, na družbo Radio PRO 1 d.o.o., Stegne 11b, 1000 Ljubljana, matična številka: 5512103000.**

**Obrazložitev:**

Svet za radiodifuzijo (v nadaljnjem besedilu: Svet) je od Agencije za komunikacijska omrežja in storitve Republike Slovenije (v nadaljnjem besedilu: agencija) dne 2. 6. 2025, 16. 6. 2025 in 1. 7. 2025 prejel dopisa agencije in vlogo družbe Toti Radio d.o.o., Glavni trg 2, 2000 Maribor, matična številka 5822041000, imetnika dovoljenja za izvajanje radijske dejavnosti za radijski program Radio 1 Koroška; ENA KOR, za prenos dovoljenja za izvajanje radijske dejavnosti na družbo Radio PRO 1 d.o.o., Stegne 11b, 1000 Ljubljana, matična številka: 5512103000. Iz dopisa agencije št. 38161-36/2025/2 in njegovega popravka št. 38161-36/2025/3 izhaja, da vložnikova vloga za prenos dovoljenja vsebuje vse zahtevane sestavine iz 8. člena Splošnega akta o dovoljenju za izvajanje radijske ali televizijske dejavnosti (Uradni list RS, št. 95/06 in 25/07) in da družba Radio PRO 1 d.o.o., Stegne 11b, 1000 Ljubljana, matična številka: 5512103000 izpolnjuje pogoje za pridobitev dovoljenja.

Svet je ocenil, da glede na razpoložljive podatke ne obstajajo zadržki za prenos dovoljenja, zato je odločil tako, kot izhaja iz izreka sklepa.

Sklep je bil sprejet soglasno s 6 glasovi članov Sveta ZA in 0 glasovi proti. 0 članov se je glasovanja vzdržalo.

**K točki 5.: Pobuda družbe Radio Capris v zvezi s cenami zakupa kapacitet v MUX R4 – obravnava**

Predsednik Sveta je pri tej točki uvodoma povzel vsebino pobude, ki jo je Svet prejel dne 13. 6. 2025 s strani družbe Radio Capris d.o.o. V pobudi je izdajatelj radijskega programa pojasnil razloge, zaradi katerih je svoj program iz MUX R2 Zahod preselil na nacionalni MUX R4, ter višino stroškov za oddajanje, ki ga je presenetila. Med drugim je izpostavil, da ima občutno cenejši MUX R1 boljšo pokritost in večje število delujočih oddajnikov od R4. Navedel je, da je zaradi nesorazmerno visokih cen prisiljen zakupiti najnižjo dovoljeno kakovost oddajanja 42 CU / 56 kbps. Sprašuje se, zakaj je multipleks z manjšo pokritostjo občutno dražji. Hkrati je še zapisal, da imajo številne radijske postaje še zmeraj aktivne FM lokacije, kar tudi prinaša stroške. Zaradi motenj iz Italije še zmeraj potrebujejo več oddajnikov večjih moči. Menijo, da so v digitalnem omrežju nesorazmerno visoki stroški, kjer za slabšo pokritost in slabši zvok plačujejo občutno več kot postaje v MUX R1 z boljšo pokritostjo. Pozval je k trenutni ureditvi in omogočanju enakovrednih pogojev za vse obstoječe radijske izdajatelje, ki želijo digitalno oddajati po celotni državi. Na navedeno pobudo sta pisni odgovor izdajatelju podala RTV Slovenija (Organizacijska enota Oddajniki in zveze) in AKOS, ki sta pojasnila stroškovni model izračunavanja cen. Organizacijska enota Oddajniki in zveze je pojasnila, da je cena kapacitete enote (CU) v omrežjih RTV Slovenija določena na podlagi stroškovnega modela izračunavanja cen ter da je bila s strani regulatorja AKOS cena za CU določena v razpisnih pogojih za dodelitev pravice operaterja nacionalnih omrežij R4 inR5. Pojasnila je tudi razliko v zvezi s porazdelitvijo stroškov za omrežje R1 in za omrežje R4. Kot bistveno prednost DAB+ omrežja v primerjavi z FM je izpostavila imunost na motnje italijanskih postaj ob zahodni meji ter bistveno bolj zanesljiv sprejem slovenskih programov na celotnem zahodnem območju države. Pojasnila je tudi, da si prizadevajo za enakopravno obravnavo vseh izdajateljev, da se bodo cene in razmerja sčasoma stabilizirala. Hkrati so se zahvalili za izpostavljeno problematiko in konstruktiven pristop in izpostavili, da so odprti za dialog in za iskanje skupnih rešitev ter da pobude, kot je prejeta, jemljejo resno. Na dopis izdajatelja je svoj odgovor podal tudi AKOS, ki je pojasnil, da je najvišja cena za enoto kapacitete oddajanja prek DAB omrežja, ki jo sme operater zaračunavati, določena z odločbo o dodelitvi frekvenc za multipleks za posamezno omrežje. Navedel je je tudi cene, določene za omrežja R4, R1, in R2. Poleg tega je še zapisal, da lahko izdajatelji programov predlagajo operaterju omrežja RTV Slovenija, da omrežje razširi z dodatnimi oddajnimi točkami in tako poveča oziroma razširi in izboljša pokrivanje omrežja.

Na seji je v zvezi z navedenim potekala razprava med člani sveta in AKOS-om. Predsednik Sveta je poudaril, da je šel izdajatelj iz R2 na R4 z namenom, da bi dosegli celotno Slovenijo in da bi povečali kvaliteto, misleč, da je cena enaka. Navedel je tudi, da je izdajatelj predlagal, da bi bil na Krimu postavljen še en oddajnik. V zvezi z navedenim je predsednik zaprosil agencijo za pojasnilo. Predstavnik AKOS-a, Igor Funa, je pojasnil, da je cena oddajanja prek DAB omrežja določena z odločbo AKOSa in je stroškovna ter upošteva investicijsko vrednost, operativne stroške, stroške frekvenčnine, koncesnine itd., in tudi nek minimalni profit, ki ga operater lahko doseže in jo lahko zaračunava izdajateljem. Za spremembo cene mora operater na AKOS vložiti vlogo za dvig cene. Oddajne točke v omrežju prispevajo h končni ceni. Razlog za razliko v ceni je predvsem v drugačnih parametrih oddajnih točk in amortizaciji opreme omrežja R1. Dejal je, da je RTV pri razpisu za frekvence za omrežji R4 in R5 zahteval iste oddajne točke, ki so takrat obratovale na R1, so pa bile dovoljene višje oddajne moči. Tako je AKOS za omrežje R4 in R5 izdal odločbo za 19 oddajnih točk. RTV je kasneje v omrežje R1 dodal dodatne oddajne točke (zdaj jih je cca. 27), R4 pa ima še vedno 19 oddajnih točk. Dejal je, da se bo tudi na R1 cena povečala. Pojasnil je, da večja bitna hitrost pomeni večjo kakovost zvoka in višjo ceno. Najnižja kakovost, ki še omogoča primerljivost med FM in DAB je 42 CU kar ustreza 56 kbit/s in zadostuje za poslušanje v avtomobilu. Tretji program na RTV SLO (ARS) uporablja 78 CU kar pomeni 104 kbit/s. Kodek je AAC-LC. Kvadrofonija se ne uporablja.

Predsednik je nato izpostavil, da izdajatelj opozarja tudi na slabšo pokritost. Igor Funa je na to dejal, da se bo tudi omrežje R4 lahko širilo na podlagi pobud izdajateljev, ki uporabljajo to omrežje.

Na predlog predsednika, da bi bilo dobro, če bi bile narejene meritve, je Funa dejal, da je cela Slovenija pomerjena in da je na Geoportalu tudi podatki o DAB omrežjih. Predsednik AKOS-u predlaga, da naj AKOS izvede nove posodobljene meritve na terenu in te meritve predloži, dodajo naj se tudi nova omrežja.

Funa je dejal tudi, da je MUX 4 še 60% prost in da je na R4 trenutno 7 programov, ki oddajajo. Od tega so 3 programi novi. Do konca avgusta je še čas, da zasedejo omrežje.

Tomaž Gorjanc je predlagal, da se razpišejo prosta mesta za Ljubljano in za nacional in da se dobijo na skupnem sestanku glede novega razpisa.

*Ob 17.18 uri je namestnik predsednika, Gorazd Škrabar, zapustil sejo.*

Član Sveta, Jernej Markič, je dejal, da se mu zdi cena, ki jo Capris navaja, občutno večja in da svojim lastnikom RTV zaračunava manj kot drugim. Funa je na to dejal, da danes obratujejo 3 nacionalna omrežja: R1, R2 in R4, da so v uporabi različne oddajne točke in različni parametri in posledično različne cene ter da si izdajatelj lahko izbere omrežje, ki mu najbolj ustreza. RTV je tudi zaprosil za dvig cene za R1 in cene, ki jih je navedel Radio Capris niso več ažurne.

Markič je nato predlagal, da zakonodajalec določa oziroma regulira cene tako, da se malim, novim igralcem omogoča delovanje. Velik radio (npr. Radio Center) zdaj plačuje manj kot majhen radio. Funa je na navedeno pojasnil, da je isti model za vsa omrežja, le da so različni vhodni podatki. Namen agencije je navzgor omejiti ceno oddajanja, da ne bi prihajalo do zlorab, zato je tudi vzpostavljen stroškovni model.

Predsednik Sveta je dejal, da mali izdajatelji ne morejo na R1, razen če se kaj sprosti. Funa pa je povedal, da so še proste kapacitete na R2.

**Sklep 5:**

*Pri tej točki dnevnega reda sklep ni bil predlagan.*

*Ob 17.30 uri je predstavnik agencije, Boštjan Fabjan, zapustil sejo.*

**K točki 6.: Seznam pomembnejših dogodkov za televizijski prenos – obravnava**

Pri tej točki so se člani Sveta strinjali, da se pripravljen seznam potrdi in pošlje na Ministrstvo za kulturo.

Po razpravi je predsednik Sveta predlagal sprejetje naslednjega sklepa:

**Sklep 6.:**

**Svet potrdi dopolnjeno besedilo gradiva za notifikacijo, ki naj se pošlje na Ministrstvo za kulturo.**

Sklep je bil sprejet s 5 glasovi članov Sveta ZA in 0 glasovi proti. 0 članov se je glasovanja vzdržalo.

**K točki 7.: Razno.**

**7.1. Strokovni posvet Prihodnost televizije: kako naprej?**

Predsednik je na seji predstavil potek organizacije in okvirno vsebino strokovnega posveta z delovnim naslovom Prihodnost televizije: kako naprej?, ki ga Svet za radiodifuzijo pripravlja v sodelovanju z Državnim svetom Republike Slovenije.

**7.2 Novinarsko vprašanje**

Svet za radiodifuzijo je 16. junija 2025 prejel vprašanja s strani novinarja elektronskega medija necenzurirano.si v zvezi s seznamom pomembnejših dogodkov za televizijski prenos. Na vprašanja je Svet podal pisna pojasnila v zahtevanem roku, dne 17. 6. 2025.

**7.3 Letno poročilo Sveta za radiodifuzijo za leto 2024/2025**

Svet za radiodifuzijo je v okviru korespondenčnega elektronskega glasovanja, ki je potekalo dne 23. junija 2025, v skladu z 12. alinejo prvega odstavka 100. člena Zakona o medijih sprejel letno poročilo za obdobje 2024/2025 (maj 2024 – april 2025). Letno poročilo Sveta je bilo 24. 6. 2025 po elektronski pošti poslano Državnemu zboru RS, Državnemu Svetu RS, v vednost pa tudi na AKOS in MK.

**7.4 Mesečne nagrade, potni stroški za avgust 2025 ter datum seje in pripravljalnega sestanka za avgust 2025**

Svet pod točko 7.4 sprejme sklep o mesečnih nagradah in potnih stroških ter potrdi datum 40. redne seje, ki bo potekala 19. avgusta 2025 s pričetkom ob 16.30 uri v živo na sedežu Sveta, Stegne 7, v Ljubljani. Pripravljalni sestanek na sejo bo potekal 19. avgusta 2025 s pričetkom ob 16.00 uri v živo na sedežu Sveta, Stegne 7, v Ljubljani.

Navedena sklepa pod točko 7.4 sta bila sprejeta soglasno s po 5 glasovi članov Sveta ZA in 0 glasovi proti. 0 članov se je glasovanja vzdržalo.

Seja se je zaključila ob 17.54.

Zapisala:

Sekretarka Sveta za radiodifuzijo Predsednik Sveta za radiodifuzijo

Mateja Grmek dr. Jurij Franc Tasič

Vročiti:

* Ministrstvo za kulturo, Maistrova ulica 10, 1000 Ljubljana – po e-pošti;
* Agencija za komunikacijska omrežja in storitve RS, Stegne 7, 1000 Ljubljana – po e-pošti;
* javna objava na spletni strani Sveta za radiodifuzijo.